
El sarcòfag romà de la parròquia de Sant Vicenç d'Àger (La Noguera): història i vicissituds. 

Dr. Francesc Fité 



Dibuix de Joan Mercadé 


Es conserva a la parròquia de Sant Vicenç d'Àger un magnífic sarcòfag romà que fins fa molts 
pocs anys s'havia utilitzat com a pica baptismal; un ús que ja tenia a la Col·legiata de Sant Pere 
de la mateixa vila, d'on procedeix. De fet, fins al seu tancament al culte, entorn al 1840, el 
privilegi de baptisme era d'ús exclusiu de la Col·legiata. Es conserva un acord sinodal de 1278, 
pel que l'abat Pere que governava en aquell moment l'abadia, reinstal·la el baptisme per 
immersió, el que ens cerciora que el sarcòfag s'avenia a aquest ús i ens permet afirmar que 
almenys des del segle XIII es destinà a pica baptismal. Caresmar, i més endavant Villanueva en 
el seu Viaje literario a las Iglesias de Espana, el descriuen adossat al mur dels peus del temple, 
al costat de l'epístola. Afirma Caresmar: "la pila bautismal que hay en su Iglesia principal es un 
sepulcro de romanos de marmol blanco". Villanueva indica també que aquesta reutilització 
l'ha trobat en altres esglésies com la de Terrassa. El trasllat a la parroquial de Sant Vicenç 
s'efectuà en la segona meitat del segle XIX, quan restà desafectada la Col·legiata per haver-se 
convertit en caserna militar. 

El fet que en donés notícia Caresmar a la seva Carta al barón de Lalinde, el 1780, facilità que 
fos conegut i s'inclogués en els inventaris de peces romanes hispanes, com fou el cas de 
Bosarte (1786) que l'incorporà a la seva Disertación sobre los monumentos antiguos, o el de 
Cean Bermúdez que en dóna una descripció al seu Sumario de las antigüedades romanas que 
hay en Espana... (1832), tot i no haver visitat la col·legiata i desconèixer la peça de primera mà. 
També Francisco de Zamora, en el seu Diario de los Viajes hechos en Catalunya, entre 1784- 
1790, deixa constància de la seva existència, tot afirmant que en la visita que efectuà el 1786 
se n'emportà un dibuix que no hem conservat. Afortunadament, emperò, n'hem conservat un 
altre -o potser una còpia del mateix- que suposem que podria ser el que li facilità al pare 
Jaume Villanueva Salvador Mercadé, que fou el seu hoste quan residí a Àger l'any 1806 per 
consultar els fons de l'Arxiu Capitular de la Col·legiata de Sant Pere. Afegeix Villanueva que el 
dibuix l'havia fet el 1780 el germà del citat Salvador, Joan Mercadé, que fou racioner de dita 
església. Tot fa suposar que ens trobem davant d'un personatge estretament relacionat amb 

l'ambient il·lustrat del convent de Bellpuig de les Avellanes, on hi hagué una importantíssima 
biblioteca, i hi destacaren, a més del pare Jaume Caresmar, els pares Pasqual, Martí i Finestres. 
El dibuix del sarcòfag, i un altre que n'ha aparegut de la portada romànica de Santa Maria de 
Covet (Pallars Jussà) en els fons de la Real Acadèmia de la Historia de Madrid, demostren 
aquest interès per les antiguitats, inculcat als clergues de l'entorn de la seva abadia. Les visites 
del pare Pasqual a diferents esglésies per estudiar llur antiguitat o veure les seves relíquies, 
com l'efectuat a la Col·legiata de Sant Pere d'Àger per examinar les relíquies de Santa Sabina, 
la patrona de l'arxiprestat, que es guardaven en una arqueta Embriachi, del segle XV, a l'altar 
de la cripta de Santa Maria la Vella, exemplifiquen aquest ambient, així com les transcripcions 
de textos epigràfics romans, efectuades a Isona, in situ, per dit canonge avellanenc que 
actualment es conserven al recull de la seva obra manuscrita, conservada a la Biblioteca de 
Catalunya, la Sacra Antiquitatis Cathaloniae. Hem de creure que aquests dibuixos es trobaven 
entre els papers i manuscrits del pare Villanueva, aplegats i editats dins els volums del citat 
Viaje literario..., que es començaren a publicar primerament a València, fins el 1821, i que, 
posteriorment, a partir del 1851, s'editaren a Madrid, sota el patrocini de la Real Acadèmia de 
la Historia. Descartem que es tracti del dibuix que s'endugué Zamora, ja que la seva 
documentació es troba aplegada al palau Reial de Madrid. 

El sarcòfag d'Àger, que es segueix conservant a la parroquial de Sant Vicenç, tot i que ja sense 
l'ús com a pica baptismal, actualment es troba restaurat i exposat al públic molt correctament, 
atès el seu valor històric i també la seva categoria excepcional entre els sarcòfags d'exportació 
romans conservats a Catalunya, dins dels elaborats en tallers de la ciutat Eterna. El com va 
arribar a la Col·legiata, segueix sent un enigma, tenint present que s'hauria traslladat a Àger 
abans del 1278. Des de Tarragona? Des de la pròpia Roma arran d'un dels viatges ad limina 
dels efectuats pels abats d'Àger, com suposà Sanahuja? Des de Barcelona, potser transportat 
pel mateix Arnau Mir de Tost en ple segle XI per enterrar-s'hi, com ha suggerit Serafin 
Moralejo? Els interrogants resten oberts, donada la categoria de la peça i del personatge que 
hi apareix representat. Tot porta a suposar que es tracta d'una obra excepcional, encarregada 
per a sebollir-hi un personatge d'alt rang, segurament pertanyent al patriciat romà, ja que 
apareix togat, el que porta a descartar qualsevol possibilitat que es tracti d'un encàrrec per 
algun personatge de relleu de l'Àger romà, malgrat els nombrosos signes que testimonien la 
romanització de la zona. 



Es tracta d'un sarcòfag elaborat amb marbre grec -greco duro-, procedent de les pedres de 
l'illa de Paros, el més preuat per a peces escultòriques, el que el converteix també en una peça 

singular, perfectament conservada, com hem dit, mercès a la restauració efectuada l'any 1999 
pel restaurador Ramon Solé i Urgellés, que ens ha permès conèixer, a més a més de la tipologia 
i procedència del marbre, ja que fins l'actualitat es creia de Carrara, altres detalls sobre la seva 
execució, com que l'interior restà inacabat, així com les pàtines aplicades damunt de les 
superfícies, un cop enllestits els relleus, a base de components orgànics, com el làtex natural. 
La restauració la promogué la Direcció General de Patrimoni del Departament de Cultura de la 
Generalitat de Catalunya. Del conjunt de la peça, actualment es conserva únicament el vas 
funerari, sense la coberta, decorat amb relleus per tres de les seves cares, com era usual en els 
sarcòfags de fabricació romana, ja que eren concebuts per anar adossats a un mur. Destaca 
dels tres, el relleu de la cara frontal, molt més pronunciat i acurat; els relleus laterals són més 
secundaris i amb un treball més esquemàtic. 

El tema representat en la cara principal és un thiasos marí, un tema que s'incorporà al 
repertori figuratiu dels sarcòfags a partir de la segona meitat del segle II dC en el que sol haver- 
hi figurades dues parelles de nereides cavalcant sobre els lloms d'ictiocentaures, disposades 
simètricament, entorn al retrat del difunt, generalment dins del clipeus, que en el cas d'Àger 
ajuda a sostenir un ictiocentaure barbat, al dessota. L'escena es desplega sobre ones marines 
en les que hi juguen angelots i dofins i hi suren les dobles parelles, disposades simètricament, 
dels ictiocentaures i nereides, les quals, seminues, sostenen entre les mans miralls, flors i 
àdhuc una lira. No hi ha dubte que el que es vol evocar és el viatge triomfant del difunt, 
transportat per aquest seguici de deus -el del propi Neptú-, als camps Elisis o l'illa de Leuké, 
com s'ha descrit, evocant les apoteosis mítiques. Les robes bufades de les nereides, segons un 
esquema reiteradament emprat en el món hel·lènic, des del segle IV, reforcen l'evocació 
d'aquest viatge i transport del clipeus per part de dos dels ictiocentaures que ajuden a sostenir 
dos angelots, com si el deu marí afavorís la navegació fent bufar els vents. Com hem dit, a sota 
del clipeus, flanquejat per dofins i angelots, apareix un altre ictiocentaure barbat que rema. Als 
costats laterals naveguen panteres marines que completen el seguici mític. 

Malgrat el desgast, la imago clipeata, representada en bust, ens permet advertir que es tracta, 
com ja hem dit, d'un personatge d'un alt estament, encara en plena jovenesa, habillat amb 
túnica i la típica toga romana. El cabell el porta curt, segons la moda romana, i no porta barba. 
L'estil barroc-hel·lenístic no deixa dubtes que es tracta d'una peça treballada per un taller 

fortament hel·lenitzat, malgrat el qual el retrat es manté dins els paràmetres de la retratística 
romana. La seva datació s'ha situat entre finals del segle II i les primeres dècades del III; és a 
dir, entre finals de l'època antonina i la severiana. Darrerament, es tendeix a datar-lo vers el 
230-240, en plena època severiana. 

El relleu, de fris seguit, avui mutilat en part, era en origen dens, com s'esqueia, amb diferents 
plànols de profunditat i marcades diagonals, mercès a la gesticulació, la representació dels 
mantells bufats de les nereides i els esmentats angelots que omplen també el registre superior 
del relleu, partint d'una composició perfectament simètrica. Exemplars paral·lels es poden 
veure a l'Ospedale de S. Giovanni de Roma, a S. Crisogono, també de Roma, i al Museu del 
Louvre. Pel seu estils, s'ha posat en paral·lel amb el sarcòfag de Proserpina de Sant Feliu de 
Girona (ca. 230 dC). 

